CELEX: 52016JC0040
Language: mt
Date: 2016-09-19
Title: Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Repubblika Libaniża min-naħa l-oħra, fir-rigward tal-adozzjoni tal-Prijoritajiet tas-Sħubija u l-Patt anness bejn l-UE u l-Libanu.

IL-KUMMISSJONI EWROPEA
            Brussell, 19.9.2016
            JOIN(2016) 40 final
            2016/0290(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Repubblika Libaniża min-naħa l-oħra, fir-rigward tal-adozzjoni tal-Prijoritajiet tas-Sħubija u l-Patt anness bejn l-UE u l-Libanu.
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               Il-Politika Ewropea tal-Viċinat riveduta
                  1
                adottata f’Novembru 2015 tistabbilixxi qafas ġdid biex tiddefinixxi r-relazzjonijiet bilaterali mas-sħab. Dawn għandhom jinġabru fi “Prijoritajiet tas-Sħubija” li huma punt ta’ referenza ewlieni mal-pajjiżi sħab biex jintlaħaq ftehim dwar sett limitata ta’ prijoritajiet fil-mira għas-snin li ġejjin. 
            
            
               In-negozjati mal-Libanu saru fl-ispirtu tal-Konferenza ta’ Londra ta’ Frar 2016 “għas-Sirja u r-Reġjun”, li fiha l-Kummissjoni u r-RGħ/VP ipproponiet definizzjoni tal-impenji reċiproċi biex jgħinu lill-pajjiżi ospitanti l-aktar milquta mill-influss tar-rifuġjati Sirjani (il-Ġordan u l-Libanu). Il-kunċett huwa konformi mal-Istrateġija Globali ġdida tal-Politika Estera u ta’ Sigurtà tal-Unjoni Ewropea
                  2
                ppreżentat f’Ġunju 2016 mir-Rappreżentant Għoli li biha l-istrumenti kollha tal-UE jintużaw bl-iktar mod effiċjenti biex iżidu l-impatt u l-viżibilità tal-appoġġ tal-Unjoni. 
            
            
               Ġie miftiehem bejn l-UE u l-Libanu li d-dokument tal-“Prijoritajiet tas-Sħubija" se jkollu bħala anness “Patt” li jiddefinixxi l-impenji rispettivi tal-UE u tal-Libanu fl-indirizzar tal-impatt tal-kriżi tas-Sirja. Dawn id-dokumenti se jkunu l-bażi għall-ipprogrammar tal-assistenza tal-UE.
            
            
               Il-"Prijoritajiet tas-Sħubija" u l-"Patt" jirriflettu interessi komuni u jiffokaw fuq oqsma fejn il-kooperazzjoni bejn l-UE u l-Libanu hija ta’ benefiċċju reċiproku. Ir-rispett tal-prinċipji demokratiċi u tad-drittijiet fundamentali tal-bniedem jikkostitwixxi element essenzjali tar-relazzjonijiet bejn l-UE u l-Libanu. Il-mira kondiviża ta' żona komuni ta’ paċi, prosperità u stabbiltà timplika ħidma flimkien, partikolarment permezz ta’ sjieda konġunta u differenzjazzjoni, u li jitqies ir-rwol ċentrali tal-Libanu fir-reġjun. 
            
            
               Filwaqt li jindirizzaw l-isfidi l-aktar urġenti, inklużi l-migrazzjoni u t-terroriżmu, il-Libanu u l-UE se jkomplu jaħdmu fuq l-objettivi ewlenin tas-sħubija antika tagħhom, li qiegħda taħdem lejn stabilità Libaniża u reġjonali sostenibbli u biex issostni t-tkabbir ekonomiku permezz ta’ istituzzjonijiet statali b’saħħithom u tar-rivitalizzazzjoni tal-ekonomija Libaniża, billi tingrana l-potenzjal tas-settur privat u tas-soċjetà ċivili Libaniżi.
            
            
               Il-prijoritajiet politiċi ewlenin identifikati fir-relazzjonijiet bejn l-UE u l-Libanu għas-snin li ġejjin huma:
            
            
               Is-Sigurtà u l-Ġlieda Kontra t-Terroriżmu
            
            
               Il-Governanza u l-Istat tad-Dritt
            
            
               Promozzjoni tat-Tkabbir u tal-Opportunitajiet ta’ Impjieg
            
            
               Il-migrazzjoni u l-mobilità.
            
            
               Il-Patt mehmuż jibni fuq il-prijoritajiet identifikati mill-Gvern tal-Libanu, inkluż fid-dikjarazzjoni ta’ intenzjoni tiegħu li ppreżenta fil-Konferenza ta’ Londra kif ukoll fil-Pjan ta’ Rispons għall-Kriżi fil-Libanu (LCRP). Il-Patt jiffoka fuq it-tisħiħ istituzzjonali u r-reżiljenza ekonomika tal-Libanu filwaqt li jittejbu s-servizzi u l-opportunitajiet ekonomiċi għar-refuġjati Sirjani u l-komunitajiet ospitanti, permezz ta’ aktar protezzjoni, aċċess għall-impjiegi, edukazzjoni ta’ kwalità u servizzi bażiċi.
            
            
            
               
                  •
                        Konsistenza mad-dispożizzjonijiet politiċi eżistenti fil-qasam ta’ politika
               
               
                  Il-Prijoritajiet tas-Sħubija bejn il-Libanu u l-UE huma l-ewwel qafas bilaterali miftiehem taħt il-Politika Ewropea tal-Viċinat il-ġdida u huma koerenti mal-prijoritajiet u l-modalitajiet stabbiliti f’din il-politika, jiġifieri l-istabbilizzazzjoni tal-viċinat f’termini politiċi, ekonomiċi u ta’ sigurtà. Huma wkoll konsistenti mal-Ftehim ta’ Assoċjazzjoni UE-Libanu li daħal fis-seħħ fl-2006
                     3
                  .
               
            
            
               •Konsistenza mal-politiki l-oħra tal-Unjoni
            
            
               
                  Il-"Prijoritajiet tas-Sħubija u l-Patt bejn l-UE u l-Libanu" proposti, filwaqt li jirriflettu l-impenn antik tal-UE lejn l-isħab Mediterranji tagħha, huma konformi bis-sħiħ mas-sejħa tal-Istrateġija Globali tal-UE għal approċċ integrat biex jiġu indirizzati l-kriżijiet: inkluż il-politiki umanitarji, tal-iżvilupp, tal-migrazzjoni, tal-kummerċ, tal-investiment, tal-infrastruttura, tal-edukazzjoni, tas-saħħa u tar-riċerka tagħha.
               
            
         
         
            
               
                  Id-dokumenti jikkunsidraw, fost oħrajn, il-promozzjoni tad-drittijiet tal-bniedem u l-governanza tajba, id-dimensjoni esterna tal-politiki tal-UE dwar il-migrazzjoni, iktar attenzjoni fuq il-kooperazzjoni internazzjonali fil-ġlieda kontra t-terroriżmu u l-estremiżmu vjolenti, u l-potenzjal tal-kummerċ li jiġġenera tkabbir ġust u impjiegi deċenti. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi legali
            
            
               
                  Din hija proposta fuq il-bażi tal-Artikolu 218(9)TFUE għal Deċiżjoni tal-Kunsill dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa u r-Repubblika Libaniża min-naħa l-oħra, fir-rigward tal-adozzjoni tal-Prijoritajiet tas-Sħubija u tal-Patt.
               
               
                  L-Artikolu 218(9) tat-TFUE se jiżgura li l-“Prijoritajiet tas-Sħubija” jistgħu jkunu l-bażi għall-għajnuna mill-Unjoni prevista fl-Istrument Ewropew ta’ Viċinat. L-adozzjoni tal-"Prijoritajiet tas-Sħubija u l-Patt" hija mistennija li ssir f'laqgħa tal-Kunsill ta' Assoċjazzjoni UE-Libanu qabel l-aħħar tal-2016 wara l-adozzjoni mill-Kunsill abbażi tal-Artikolu 218(9) tat-TFUE dwar il-pożizzjoni tal-UE fil-Kunsill ta' Assoċjazzjoni stess.
               
            
            
               •Sussidjarjetà (għall-kompetenza mhux esklużiva) 
            
            
               
                  Peress li l-Prijoritajiet tas-Sħubija u l-Patt jikkonċernaw ir-relazzjonijiet bejn l-UE u l-Libanu, dawn ma jistgħux jiġu adottati fil-livell nazzjonali mill-Istati Membri.
               
            
            
               •Proporzjonalità
            
            
               
                  L-adozzjoni ta' pożizzjoni tal-Kunsill skont l-Artikolu 218(9) TFUE hija meħtieġa fid-dawl tal-adozzjoni tal-Prijoritajiet tas-Sħubija u l-Patt mill-Kunsill ta' Assoċjazzjoni.
               
            
            
               •L-għażla tal-istrument
            
            
               
                  Il-konklużjonijiet tal-Kunsill tal-14 ta’ Diċembru 2015 dwar ir-Rieżami tal-Politika Ewropea tal-Viċinat
                     4
                   jikkonfermaw “l-intenzjoni tal-Kunsill li jibda fażi ġdida ta’ involviment mas-sħab fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffokati fuq prijoritajiet u interessi miftiehma”.
               
               
                  L-impenji politiċi huma l-aktar strument adegwat biex jintlaħaq dan l-impenn: ftehim internazzjonali vinkolanti ġdid mal-Libanu kien joħloq piż proċedurali sproporzjonat meta mqabbel mal-perjodu taż-żmien li se jkun kopert mill-Prijoritajiet tas-Sħubija. Min-naħa l-oħra, sempliċi tal-Memorandum ta’ Ftehim ma kienx igawdi l-livell ta’ approvazzjoni meħtieġ mill-“Pjanijiet ta’ Azzjoni jew dokumenti ekwivalenti" imsemmijin fl-Artikolu 3(2) ir-Regolament dwar l-Istrument Ewropew ta’ Viċinat
                     5
                   bħala l-bażi tal-ipprogrammar multi annwali tal-għajnuna. 
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET KONĊERNATI U TAL-VALUTAZZJONIJIET TAL-IMPATT
            
            
               •L-evalwazzjonijiet ex post / kontroll tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet konċernati
            
            
               
                  Dawn it-testi ġew abbozzati wara konsultazzjoni mill-qrib mas-servizzi relevanti tal-Kummissjoni u mar-rappreżentanti tal-Istati Membri fil-Grupp ta’ Ħidma tal-Kunsill dwar tal-Magreb u tal-Maxreq, kif ukoll wara diskussjonijiet mal-kontropartijiet Libaniżi. 
               
               
                  Konsultazzjonijiet mal-partijiet konċeranti tas-soċjetà ċivili bdew f'Marzu 2016 f’Bejrut u fi Brussell. L-input prinċipali li wasal kien il-ħtieġa li jiġu indirizzati l-ħtiġijiet bażiċi tar-refuġjati mis-Sirja inkluż il-protezzjoni filwaqt li jiġi appoġġjat il-Libanu biex jospita l-influss massiv tagħhom, is-salvagwardja tad-drittijiet tal-bniedem anke fil-ġlieda kontra l-estremiżmu vjolenti, il-ħtieġa li jinżamm livell għoli ta’ impenn fil-promozzjoni tal-edukazzjoni u drittijiet oħra tat-tfal, il-ħtieġa li jinżammu l-isforzi biex tiġi promossa l-ugwaljanza bejn il-ġeneri u l-protezzjoni minn pressjonijiet eċċessivi fuq l-organizzazzjonijiet mhux governattivi (NGOs) internazzjonali u lokali li jaħdmu fil-pajjiż. Dawn il-punti kollha ġew ikkunsidrati f’testi mehmuża. 
               
               
                  Dawn il-konsultazzjonijiet saru b’segwitu għall-orjentazzjonijiet żviluppati fil-kuntest tal-Politika Ewropea tal-Viċinat imġedda.
               
            
            
               •Ġbir u użu tal-għarfien espert
            
         
         
            
               
                  L-għarfien tematika rilevanti kien kollu disponibbli internament, jew fil-kwartieri ġenerali tal-UE jew fid-Delegazzjoni tal-UE.
               
            
            
               •Valutazzjoni tal-impatt
            
            
               
                  Mhux applikabbli.
               
            
            
               •L-idoneità u s-simplifikazzjoni regolatorja
            
            
               
                  Mhux applikabbli.
               
            
            
               •Drittijiet fundamentali
            
            
               
                  Ebda konsegwenza fuq id-drittijiet fundamentali fl-Istati Membri tal-Unjoni Ewropea. 
               
               
                  Għad-drittijiet fundamentali fil-Libanu, il-konsegwenzi huma mistennija li jkunu pożittivi, peress li l-impenn tal-gvern tal-Libanu previst fil-Prijoritajiet tas-Sħubija u l-Patt jinkludu jinkludi fost l-oħrajn, l-implimentazzjoni tal-impenji u l-obbligi skont il-liġi umanitarja internazzjonali u nazzjonali, il-promozzjoni ta’ governanza tajba, il-ħarsien u l-promozzjoni ta' edukazzjoni pubblika ta’ kwalità għat-tfal kollha fil-livelli kollha, it-tisħiħ tal-aċċess għas-saħħa u l-ġustizzja.
               
            
            
               4.IMPLIKAZZJONIJIET BAĠITARJI
            
            
               
                  Ebda implikazzjoni baġitarja addizzjonali lil hinn minn dak li hu previst f’impenji internazzjonali preċedenti tal-UE. Kwalunkwe implikazzjoni baġitarja addizzjonali se tkun definita permezz ta’ proposti distinti, bħall-Qafas Uniku ta’ Appoġġ ENI (2017–2020) li jmiss.
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti għall-monitoraġġ, l-evalwazzjoni u r-rappurtar
            
            
               
                  L-implimentazzjoni tal-"Prijoritajiet tas-Sħubija u l-Patt bejn l-UE u l-Libanu” se tkun soġġetta għal mekkaniżmu ta’ koordinazzjoni b'punti fokali identifikati fis-servizzi rilevanti biex tiġi rieżaminata u mmonitorjata regolarment l-implimentazzjoni tagħhom bil-ħsieb li jiġu żgurati sjieda kondiviża, it-trasparenza u l-implimentazzjoni ta’ benefiċċju reċiproku. Il-laqgħat dwar il-kooperazzjoni bilaterali bejn l-UE u l-Libanu skont il-Ftehim ta’ Assoċjazzjoni eżistenti se jikkontribwixxu għall-monitoraġġ inkluż fil-livell settorjali.
               
               
                  6. 
                        REFERENZI
               
            
            
               a)Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN/2015/050 finali
            
            
               b)Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tal-Libanu, min-naħa l-oħra; ĠU L143/2; 30.5.2006
            
            
               c)Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015
            
            
               d)Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27; 15.3.2014
            
            
               e)Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tal-Libanu, min-naħa l-oħra; ĠU L143/2; 30.5.2006
            
            
               f)Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; Dokument ta’ Pożizzjoni Komuni JOIN/2015/050 finali tal-pajjiżi Għarab tal-PEV ippreżentat fil-Konferenza Ministerjali ta' Bejrut dwar ir-Rieżami tal-Politika Ewropea tal-Viċinat (PEV) fl-24 ta’ Ġunju 2015
            
         
         
            
               2016/0290 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Repubblika Libaniża min-naħa l-oħra, fir-rigward tal-adozzjoni tal-Prijoritajiet tas-Sħubija u l-Patt anness bejn l-UE u l-Libanu.
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(9) tiegħu,
            
            
               Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà u tal-Kummissjoni Ewropea,
            
            
               Billi:
            
            
               (1)Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika Libaniża, min-naħa l-oħra, ġie ffirmat fis-17 ta’ Ġunju 2002 u daħal fis-seħħ fl-1 ta’ April 2006
                  6
               ;
            
            
               (2)Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea tat-18 ta’ Novembru 2015 dwar ir-Rieżami tal-Politika Ewropea tal-Viċinat
                  7
                intlaqgħet tajjeb mill-Konklużjonijiet tal-Kunsill tal-14 ta’ Diċembru 2015, fejn fost l-oħrajn il-Kunsill jikkonferma l-intenzjoni li jibda fażi ġdida ta’ involviment mas-sħab fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffokati fuq prijoritajiet u interessi miftiehma.
            
            
               (3)Il-mira kondiviża tal-UE u tal-Libanu għal żona komuni ta’ paċi, prosperità u stabbiltà timplika ħidma flimkien, partikolarment permezz ta’ sjieda konġunta u differenzjazzjoni, u li jitqies ir-rwol ċentrali tal-Libanu fir-reġjun. 
            
            
               (4)Filwaqt li jindirizzaw l-aktar sfidi urġenti, l-UE u l-Libanu se jkomplu jaħdmu lejn l-objettivi ewlenin tas-sħubija antika tagħhom u biex isaħħu l-istabbiltà u r-reżiljenza tal-pajjiż u tar-reġjun kif ukoll it-tkabbir ekonomiku u żvilupp soċjali sostenibbli permezz ta' istituzzjonijiet tal-Istat b'saħħithom u r-rivitalizzazzjoni tal-ekonomija Libaniża.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Repubblika Libaniża min-naħa l-oħra, fir-rigward tal-adozzjoni tal-Prijoritajiet tas-Sħubija u l-Patt anness bejn l-UE u l-Libanu għandha tkun ibbażata fuq it-testi annesi ma' din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015; Stqarrija għall-Istampa mill-Kunsill Nru 926/15 
               
               
                  
                     (2)
                  Viżjoni Kondiviża, Azzjoni Komuni: Ewropa Aktar b'Saħħitha; Strateġija Globali għall-Politika Estera u ta' Sigurtà tal-Unjoni Ewropea
               
               
                  
                     (3)
                  Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tal-Libanu, min-naħa l-oħra; ĠU L143/2; 30.5.2006
               
               
                  
                     (4)
                  Il-Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015; Stqarrija għall-Istampa mill-Kunsill Nru 926/15
               
               
                  
                     (5)
                  Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27; 15.3.2014
               
               
                  
                     (6)
                  Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tal-Libanu, min-naħa l-oħra; ĠU L143/2; 30.5.2006
               
               
                  
                     (7)
                  Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN/2015/050 finali
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 19.9.2016
            JOIN(2016) 40 final
            ANNESS
            tal-
            Proposta Konġunta għalDEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Repubblika Libaniża min-naħa l-oħra fir-rigward tal-adozzjoni tal-Prijoritajiet tas-Sħubija u l-Patt anness bejn l-UE u l-Libanu.
            
               
         
         
            
               DEĊIŻJONI NRU 01/2016 TAT-12-IL KUNSILL TA’ ASSOĊJAZZJONI UE-LIBANU ta’ [JUM XAHAR SENA]
            
            
            
               Li qablet dwar il-Prijoritajiet tas-Sħubija UE-Libanu 
            
            
            
               IL-KUNSILL TA’ ASSOĊJAZZJONI UE-LIBANU,
            
            
            
               Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa u r-Repubblika tal-Libanu min-naħa l-oħra,
            
            
            
               Billi:
            
            
               (1)
                     Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Repubblika Libaniża min-naħa l-oħra ġie ffirmat fis-17 ta’ Ġunju 2002 u daħal fis-seħħ fl-1 ta’ April 2006;
            
            
               (2)
                     L-Artikolu 76 tal-Ftehim Ewro-Mediterranju jagħti s-setgħa lill-Kunsill ta’ Assoċjazzjoni li jieħu d-deċiżjonijiet xierqa, għall-iskopijiet li jintlaħqu l-objettivi tal-Ftehim;
            
            
               (3)
                     F’termini tal-Artikolu 86 tal-Ftehim Ewro-Mediterranju, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jassiguraw li l-għanijiet stipulati fil-Ftehim jintlaħqu.
            
            
               (4)
                     It-tieni Pjan ta’ Azzjoni UE-Libanu, li kien iffirmat fl-2013 bil-għan li tissaħħaħ il-kooperazzjoni fl-oqsma identifikati fil-Ftehim Ewro-Mediterranju, intemm fl-2015 u ma ġiex imġedded.
            
            
               (5) 
                     Ir-rieżami tal-Politika Ewropea tal-Viċinat fl-2016 ipproponiet fażi ġdida ta’ involviment mas-sħab, li tippermetti sens akbar ta’ sjieda miż-żewġ naħat; 
            
            
               (6)
                     L-UE u l-Libanu qablu li jikkonsolidaw is-sħubija tagħhom billi qablu fuq sett ta’ prijoritajiet għall-perjodu 2016-2020 bil-għan li jappoġġaw u jsaħħu r-reżiljenza u l-istabilità tal-Libanu filwaqt li jfittxu li jindirizzaw ukoll l-impatt tal-kunflitt fit-tul fis-Sirja.
            
            
               (7) 
                     Il-Partijiet tal-Ftehim Ewro-Mediterranju qablu fuq it-test tal-Prijoritajiet tas-Sħubija UE-Libanu, inkluż il-Patt, li se jappoġġjaw l-implimentazzjoni tal-Ftehim Ewro-Mediterranju, billi jiffokaw fuq il-kooperazzjoni fir-rigward ta’ sett ta’ interessi kondiviżi identifikati b’mod komuni li se jingħataw prijorità.
            
            
            
               IDDEĊIEDA KIF ĠEJ:
            
            
               Artikolu 1
            
         
         
            
            
               Il-Kunsill ta’ Assoċjazzjoni jirrakkomanda li l-Partijiet jimplimentaw il-Prijoritajiet tas-Sħubija UE-Libanu, inkluż il-Patt, kif stabbilit fl-Anness.
            
            
               Artikolu 2
            
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
            
               Magħmul f’xx, [jum xahar sena].
            
            
            
               Għall-Kunsill ta’ Assoċjazzjoni UE-Libanu
            
            
            
               Il-President
            
            
               
            
               ***
            
            
            
               ANNESS 
            
            
               Prijoritajiet tas-Sħubija UE-Libanu flimkien mal-Patt
            
            
               
            
               Prijoritajiet tas-Sħubija Libanu-UE
            
            
               Sħubija UE - Libanu mġedda (2016-2020)
            
            
         
         
            
               Inkwadrar tal-Prijoritajiet tas-Sħubija Libanu-UE 
            
            
            
               Il-Libanu ħa rwol ewlieni fid-diskussjonijiet u l-konsultazzjonijiet dwar ir-rieżami tal-Politika Ewropea tal-Viċinat (PEV). Id-dokument ta’ pożizzjoni Għarbi li kien ippreżentat fil-konferenza ta’ Bejrut dwar ir-rieżami tal-PEV kien jikkostitwixxi dokument importanti li kkontribwixxa għall-proċess ta’ konsultazzjoni li wassal għall-PEV riveduta. B’mod ġenerali, il-prijoritajiet jibnu fuq l-involviment tal-Libanu fir-rieżami tal-PEV u jistabbilixxu qafas għall-involviment politiku u għal interventi fuq perjodu qasir u medju bbażati fuq il-prijoritajiet definiti mill-Gvern tal-Libanu. Barra minn hekk, bħala sħab, il-Libanu u l-UE qegħdin jiffaċċjaw, illum aktar minn qatt qabel, sfidi immedjati marbuta mal-kriżijiet imtawla. Dawn l-isfidi jitolbu li l-qafas imsemmi hawn fuq iqis iċ-ċirkustanzi eċċezzjonali fir-reġjun, u l-impatt tagħhom fuq il-Libanu.
            
            
               L-UE u l-Libanu jqisu s-sħubija tagħhom bħala rappreżentazzjoni konkreta tal-valuri komuni u rikonoxximent tal-interessi reċiproċi. Id-drittijiet tal-bniedem u l-libertajiet fundamentali kif inkorporati fil-liġi internazzjonali, reġjonali u nazzjonali rilevanti, jikkostitwixxu valuri komuni. Ir-rispett tal-prinċipji demokratiċi u tad-drittijiet fundamentali tal-bniedem jikkostitwixxi element essenzjali tar-relazzjonijiet bejn l-UE u l-Libanu. L-għan kondiviż ta’ spazju komuni ta’ paċi, prosperità u stabbiltà jimplika ħidma flimkien, b’mod partikolari permezz ta’ sjieda konġunta, differenzazzjoni u sħubija msaħħa, xprunata mill-importanza li l-Libanu jiġi sostnut bħala mudell ta’ moderazzjoni għar-reġjun sħiħ, u li jitqies ir-rwol fundamentali tas-settur privat vibranti u tas-soċjetà ċivili dinamika tiegħu.
            
            
               Filwaqt li jindirizzaw l-isfidi l-aktar urġenti, inklużi l-migrazzjoni u t-terroriżmu, il-Libanu u l-UE se jkomplu jaħdmu lejn l-objettivi ewlenin tas-sħubija antika tagħhom, li qiegħda taħdem lejn stabilità Libaniża u reġjonali sostenibbli, fejn l-UE se taħdem attivament mal-awtoritajiet Libaniżi u tappoġġa djalogu mal-partijiet politiċi kollha, sabiex issostni t-tkabbir ekonomiku permezz ta’ istituzzjonijiet statali b’saħħithom u r-rivitalizzazzjoni tal-ekonomija Libaniża, anki billi tingrana l-potenzjal tas-settur privat u tas-soċjetà ċivili Libaniżi.  Fi ħdan kull wieħed mill-oqsma ta’ prijorità maqbulin hawn taħt, xi sfidi jeħtieġu attenzjoni immedjata, filwaqt li xi passi oħra ta’ implimentazzjoni se jkunu jeħtieġu preparazzjoni adegwata għal implimentazzjoni b’suċċess fuq terminu medju. 
            
            
               Il-Kunsill ta’ Assoċjazzjoni UE-Libanu japprova din is-sħubija mġedda bħala mudell għal involviment bilaterali ġdid, imfassal apposta, li jinkludi djalogu politiku mtejjeb. Il-perjodu immedjatament ta’ wara l-Kunsill ta’ Assoċjazzjoni se jkun fundamentali sabiex l-impenji jiġu tradotti f’azzjonijiet; dan se jkun jeħtieġ l-implimentazzjoni effettiva tal-Prijoritajiet tas-Sħubija u tal-Patt li jakkumpanjahom miż-żewġ naħat. Rieżami ta’ nofs it-terminu tal-Prijoritajiet tas-Sħubija se jirrikalibrahom u jaġġustahom fejn ikun meħtieġ. Fl-aħħar mill-aħħar, is-suċċess ta’ din is-sħubija mġedda se jitkejjel minn kemm din tirrispondi għall-ħtiġijiet tal-Libanu u tal-UE. Il-prijoritajiet u l-impenji deskritti f’dan id-dokument u fl-anness tiegħu mhumiex eżawrjenti, u l-UE hija lesta biex tara li l-Libanu jibbenefika minn inizjattivi tal-UE mmirati lejn pajjiżi terzi ta’ prijorità fir-reġjun.
            
            
               Affrontar tal-kriżi Umanitarja b’approċċ komprensiv:
            
            
               Mill-2011, il-Libanu ġarr piż mingħajr preċedenti b’riżultat tal-influss massiv ta’ Sirjani spustati mis-Sirja għal ġot-territorju tiegħu. Illum il-Libanu jospita madwar 1,5 miljun Sirjan(a) u madwar 0,5 miljun Palestinjan(a), li jagħmel il-Libanu l-pajjiż li jospita l-akbar numru ta’ persuni spustati u refuġjati, kemm per capita kif ukoll għal kull kilometru kwadru. Il-kriżi riċenti tal-migrazzjoni fl-UE ppreżentat l-isfidi politiċi, ekonomiċi u soċjali li jirriżultaw minnha. Il-Libanu huwa 440 darba iżgħar u 120 darba inqas popolat mill-UE, iżda l-ammonti assoluti ta’ refuġjati ospitati f’dawn l-aħħar snin huma simili. 
            
            
               Il-Libanu u l-UE jqisu li l-unika soluzzjoni sostenibbli fuq perjodu fit-tul għar-refuġjati u l-persuni spustati mis-Sirja għal ġol-Libanu hija r-ritorn sigur tagħhom lejn il-pajjiż tal-oriġini tagħhom, meta jintlaħqu l-kundizzjonijiet għal tali ritorn. Li jintlaħqu l-ħtiġijiet tar-refuġjati u tal-persuni spustati fis-Sirja u minnha u tal-komunitajiet li jospitawhom hija prijorità urġenti għall-komunità internazzjonali sħiħa, li l-isforzi tagħha f’din id-direzzjoni għandhom jiġu intensifikati. Iż-żewġ partijiet madankollu se jkunu attenti għall-importanza li jiġu żviluppati l-kundizzjonijiet għar-ritorn sigur tar-refuġjati mis-Sirja u l-persuni spustati Sirjani, inkluż waqt it-tranżizzjoni, skont in-normi kollha tal-liġi umanitarja internazzjonali u b’kont meħud tal-interessi tal-pajjiżi ospitanti.
            
            
               F’dan l-ispirtu, il-Libanu u l-UE se jużaw il-benefiċċji konkreti tal-impenn konġunt tagħhom biex itejbu d-djalogu politiku tagħhom, billi jaħdmu flimkien sabiex jivvalutaw u jippromwovu d-disponibbiltà ta’ dawn il-kundizzjonijiet b’mod bilaterali u fil-fora internazzjonali rilevanti fejn l-UE u l-Istat Membri se jirriflettu s-sitwazzjoni partikolari tal-Libanu u l-bżonn li jiġu kkunsidrati l-interessi vitali tiegħu, u jesprimu t-tħassib serju tagħhom għall-fatt li l-Libanu qiegħed jospita aktar minn miljun refuġjat(a) irreġistrati mill-UNHCR u l-impatt ta’ dan fuq il-komunitajiet ospitanti, is-sigurtà u l-istabilità tal-Libanu u tar-reġjun aktar wiesa’. 
            
            
               F’dan il-kuntest, u b’rikonoxximent tan-natura fit-tul tal-kriżi tar-refuġjati, il-Gvern Libaniż nieda approċċ ġdid dwar kif għandu jiġi mmaniġġat is-soġġorn temporanju u kontinwu tas-Sirjani spustati mis-Sirja għal ġot-territorju tiegħu, sabiex tiġi mitigata l-pressjoni tal-influss bil-massa ta’ Sirjani fuq il-pajjiż u fuq iċ-ċittadini tiegħu, b’mod li jfittex li ma jkunx ta’ preġudizzju għall-interessi tal-pajjiż u taċ-ċittadini Libaniżi u lanqas għall-interessi tar-refuġjati. Din il-viżjoni ġdida, kif dettaljata fid-dikjarazzjoni ta’ intenzjoni tal-Libanu ppreżentata fil-konferenza ta’ Londra ta’ Frar 2016, flimkien mal-appoġġ internazzjonali f’termini ta’ finanzjament u għodod ta’ konsenja adegwati, għandha l-potenzjal li ttejjeb is-sitwazzjoni b’mod sostanzjali. Il-Gvern tal-Libanu se jiffaċilita d-disponibbiltà tal-fondi internazzjonali u tal-għodod ta’ konsenja għal-linji ta’ azzjoni differenti, b’mod partikolari dawk immirati lejn l-ekonomija nazzjonali, l-infrastruttura u l-inizjattivi għall-ħolqien tal-impjiegi, bil-miżuri amministrattivi u regolatorji meħtieġa skont il-liġijiet u r-regolamenti Libaniżi. 
            
            
               L-UE u l-Libanu qed jimmiraw għal interventi b’impatt għoli, li jinvolvu kull forma ta’ assistenza finanzjarja, għotjiet u self, sabiex itaffu l-effetti drastiċi tal-kriżi tas-Sirja fuq il-finanzi tal-Libanu
                  1
               , fuq il-komunitajiet ospitanti u fuq l-ekonomija, l-infrastruttura u l-ambjent tal-pajjiż. It-titjib tal-opportunitajiet ekonomiċi għar-refuġjati u għall-persuni spostati mis-Sirja jrid isir fil-kuntest aktar wiesa’ tat-titjib tar-reżiljenza ekonomika tal-pajjiż kollu kemm hu permezz ta’ investimenti barranin u lokali fi proġetti għall-ħolqien tal-impjiegi, infrastrutturi u żvilupp ekonomiku lokali. Interventi bħal dawn jgħinu wkoll sabiex tinħoloq klima li fiha l-ispiża tas-self għat-Teżor tista’ titbaxxa b’mod sinifikanti.
            
            
               Il-Prijoritajiet tas-Sħubija se jkollhom l-għan li jippromwovu interessi konġunti u jtejbu l-kooperazzjoni. Dawn huma interkonnessi u ta’ tisħiħ reċiproku. Huma se jipprovdu wkoll qafas strateġiku għall-koordinament tal-isforzi politiċi, tas-sigurtà u kooperazzjoni matul l-erba’ snin li ġejjin (2016-2020). Dawn il-prijoritajiet u l-objettivi kif spjegati hawn taħt jibnu fuq il-pjanijiet u l-istrateġiji eżistenti tal-gvern. Huma se jkunu wkoll il-bażi biex l-assistenza tiġi allinjata mal-viżjoni tal-Gvern. Il-Prijoritajiet tas-Sħubija jfittxu li jippromwovu l-ugwaljanza bejn il-ġeneri fosthom permezz ta’ parteċipazzjoni mtejba tan-nisa fil-fora politiċi u tat-teħid ta’ deċiżjonijiet.
            
            
               1.Is-Sigurtà u l-Ġlieda Kontra t-Terroriżmu
            
            
               L-objettiv prinċipali se jkun li titjieb is-sigurtà għaċ-ċittadini kollha Ewropej u Libaniżi. Il-Libanu u l-UE se jimxu ’l quddiem fuq ir-riformi u t-titjib tas-settur tas-sigurtà billi jiżviluppaw il-kapaċità istituzzjonali tal-atturi fil-qasam tas-sigurtà, inklużi l-infurzar tal-liġi, il-ġestjoni tas-sigurtà, il-korpi ta’ sorveljanza u l-ġustizzja b’rispett sħiħ għad-drittijiet tal-bniedem u n-normi demokratiċi. 
            
            
                L-attakki mwettqa minn Daesh jenfasizzaw il-fatt li l-Ewropa u l-Libanu qegħdin jiffaċċjaw theddida komuni mit-terroriżmu. L-isforzi tagħna se jiffukaw fuq il-bini ta’ sħubija wiesgħa dwar is-sigurtà u l-ġlieda kontra t-terroriżmu (CT). Il-pjan direzzjonali maqbul mil-Libanu u l-UE
                  2
                wara d-djalogu kontra t-terroriżmu tas-26 ta’ Jannar 2016 se jwassal għal kooperazzjoni aktar b’saħħitha u kwalitattivament konkreta fil-ġlieda kontra l-organizzazzjonijiet terroristiċi msemmija mill-Kunsill tas-Sigurtà tan-Nazzjonijiet Uniti (KSNU). L-oqsma ta’ kooperazzjoni jinkludu l-ġustizzja u l-infurzar tal-liġi, il-ġlieda kontra l-finanzjament tat-terroriżmu, il-ġestjoni tal-fruntieri, is-sigurtà tal-ajruporti u s-sigurtà tal-avjazzjoni ċivili u l-ġlieda kontra l-estremiżmu vjolenti. F’dan ir-rigward, l-UE se timmobilizza attivament l-għodod, l-istrumenti u l-kapaċitajiet kollha tagħha allokati għal pajjiżi terzi ta’ prijorità ffaċċjati b’theddida serja tat-terroriżmu. 
            
            
               Il-Libanu u l-UE se jaħdmu għal approċċ nazzjonali kkoordinat sabiex tiġi miġġielda t-theddida tat-terroriżmu. Bl-appoġġ tal-UE, il-Libanu se jiżviluppa l-istrateġija nazzjonali tiegħu kontra t-terroriżmu, li tinkludi kontribuzzjonijiet minn esperti mill-Istati Membri, l-Europol, is-CEPOL, il-FRONTEX u l-Eurojust. Ir-riżultat se jkun strateġija li tirrifletti l-kontribuzzjonijiet uniċi li kull fergħa tal-Gvern Libaniż tista’ tagħmel sabiex jiġu miġġielda t-terroriżmu u l-estremiżmu vjolenti.
            
            
            
               2.Il-Governanza u l-Istat tad-Dritt
            
            
               L-istabbiltà fil-Libanu teħtieġ progress fil-governanza tajba u fl-istat tad-dritt. L-UE se taħdem mal-Libanu sabiex:
            
         
         
            
               –tiżviluppa proġetti ta’ kooperazzjoni fil-qasam tal-bini ta’ kapaċità istituzzjonali fil-qafas tal-istrateġija għar-riforma amministrattiva tal-Libanu;
            
            
               –tippromwovi l-valuri komuni tad-demokrazija u l-istat tad-dritt, li jinkludu l-governanza tajba u istituzzjonijiet trasparenti, stabbli u effettivi, il-protezzjoni tal-libertà tal-kelma u stampa indipendenti; 
            
            
               –jagħmel sforzi ta’ riforma li jsaħħu l-effettività u l-indipendenza tas-sistema ġudizzjarja, u li jimmiraw għal settur pubbliku aktar effiċjenti. It-tisħiħ tal-ġlieda kontra l-korruzzjoni, li xxekkel it-tkabbir u l-iżvilupp ekonomiku, se jibqa’ fundamentali sabiex jinkisbu r-riżultati fil-Prijoritajiet kollha tas-Sħubija.
            
            
               Ir-riforma tal-liġi elettorali u l-qafas tal-elezzjonijiet se jkunu fundamentali sabiex il-pajjiż jiġi modernizzat. Il-Libanu jilqa’ d-disponibbiltà espressa mill-UE sabiex tieħu sehem fil-promozzjoni tar-riforma elettorali fil-Libanu u fit-titjib tal-governanza fil-livell muniċipali. L-iżvilupp sostenibbli jeħtieġ ukoll il-promozzjoni tad-drittijiet tal-bniedem, inkluż il-ħarsien ta’ gruppi emarġinati tal-popolazzjoni. 
            
            
            
               3.Promozzjoni tat-Tkabbir u tal-Opportunitajiet ta’ Impjieg
            
            
            
               a.Muniċipalitajiet: 
            
            
               L-isforzi sabiex tissaħħaħ ir-reżiljenza tal-komunità se jkunu prijorità. Id-disparitajiet ekonomiċi fil-Libanu qegħdin itellfu l-pajjiż mill-potenzjal tat-tkabbir tiegħu u huma theddida għall-istabbiltà tiegħu. Se tingħata attenzjoni speċjali liż-żoni żvantaġġati, fosthom billi tingħata s-setgħa lill-muniċipalitajiet, lill-unjoni tal-muniċipalitajiet u lill-awtoritajiet lokali u billi jissaħħu l-organizzazzjonijiet tas-soċjetà ċivili, sabiex tiġi mtejba l-governanza lokali. Se tiġi appoġġata parteċipazzjoni akbar tan-nisa u ż-żgħażagħ sabiex jiġi promoss approċċ inklużiv għal tkabbir sostenibbli. Dan se jinvolvi wkoll it-titjib tat-twassil tas-servizzi, bħas-saħħa, kif ukoll l-investiment fi proġetti muniċipali tal-infrastruttura. Il-muniċipalitajiet ingħafsu severament b’din iż-żieda fil-popolazzjoni, għax iridu jestendu s-servizzi bażiċi u jwieġbu għall-ħtiġijiet immedjati kemm tal-popolazzjonijiet Sirjani fil-pajjiż kif ukoll tal-komunitajiet ospitanti, li wassal għal tnaqqis fil-kwalità tas-servizzi pprovduti.
            
            
            
               b.Investiment privat: 
            
            
               Se jsiru sforzi sabiex tiġi rivitalizzata l-ekonomija Libaniża b’fokus fuq il-ħolqien ta’ opportunitajiet ta’ impjieg diċenti għal kulħadd u tkabbir inklużiv wiesa’ permezz ta’ żieda fl-investiment privat. L-ekonomija għandha wkoll rwol kritiku x’tilgħab fl-isforzi tal-Libanu sabiex timmitiga l-effetti tal-kriżi Sirjana. Għal dan il-għan, huwa tajjeb li jsiru sforzi sabiex jiġu indirizzati l-iżbilanċi makroekonomiċi u l-vulnerabbiltajiet fiskali tal-Libanu bir-riformi neċessarji sabiex titwitta t-triq għal tkabbir sostenibbli akbar. 
            
            
                Il-ħolqien tal-impjiegi madwar il-pajjiż kollu se jgħin sabiex tinbena l-fiduċja fil-gvern u l-istituzzjonijiet pubbliċi u tiġi inkoraġġita l-koeżjoni soċjali. Ekonomija formali li tikber se tiġġenera dħul kritiku sabiex jappoġġa t-twassil tas-servizzi pubbliċi u tinbena l-leġittimità tal-istituzzjonijiet pubbliċi. It-titjib fil-kompetittività u d-diversifikazzjoni, flimkien ma’ settur privat vibranti, se jtejjeb ir-reżiljenza tal-ekonomija nazzjonali u konsegwentement isaħħaħ il-ħolqien tal-impjiegi f’konformità mal-liġijiet u r-regolamenti Libaniżi, u b’dan il-mod inaqqas it-tensjonijiet settarji u soċjali. Dan jista’ jinkiseb permezz tal-involviment wiesa’ tan-negozji u tal-popolazzjoni, inkluża d-dijaspora Libaniża, f’attivitajiet ekonomiċi bbażati fuq l-innovazzjoni u l-għarfien, u l-ħolqien ta’ impjiegi diċenti li jkunu ta’ benefiċċju għal kulħadd. L-implimentazzjoni tal-impenji skont il-Patt UE-Libanu se tipprovdi opportunitajiet addizzjonali għall-iżvilupp tal-pajjiż.
            
            
            
               c.Infrastruttura: 
            
            
               Il-Libanu u l-UE se jeżaminaw il-possibbiltà li jużaw finanzjament konċessjonarju għall-espansjoni tal-infrastruttura kritika bil-għan li tiżdied il-produttività tas-setturi ta’ prijorità għolja. L-involviment ta’ Istituzzjonijiet Finanzjarji Internazzjonali (IFI) sabiex jiġu introdotti metodi ġodda ta’ konsenja, inklużi għotjiet speċjali, assistenza mhux finanzjarja u self konċessjonarju, se jiġi esplorat b’mod konġunt. Se jsiru sforzi speċjali sabiex jiġu involuti l-organizzazzjonijiet tas-settur privat li jistgħu jkunu interessati li jibbenefikaw mill-opportunitajiet offruti mill-faċilitajiet ta’ finanzjament Ewropej. L-għan huwa li jiġi appoġġat l-iżvilupp tal-infrastruttura kritika bħall-elettriku, l-ilma, l-immaniġġjar tal-iskart u t-trasport u li jingħata appoġġ prijoritizzat lis-setturi produttivi. Se tiġi esplorata wkoll assistenza finanzjarja mmirata, inkluża l-assistenza baġitarja, kif ikun xieraq. Barra minn hekk il-Libanu jistenna bil-ħerqa l-istabbiliment ta’ mekkaniżmi speċifiċi tal-UE biex jimmitigaw ir-riskji assoċjati ma’ programmi kbar ta’ investiment. L-UE u l-Libanu se jaħdmu flimkien sabiex jirrealizzaw il-kundizzjonijiet għal interventi finanzjarji konkreti, b’mod partikolari dawk Ewropej, sabiex jappoġġaw proġetti ewlenin tal-infrastruttura u jimmobilizzaw diversi strumenti finanzjarji tal-UE kif ikun xieraq.
            
            
               Il-linji ta’ azzjoni hawn fuq imsemmija se jkunu materja ta’ konsultazzjoni mill-qrib bil-għan li jinkisbu riżultati konkreti.
            
            
            
               d.Kummerċ / Agrikoltura / Industrija: 
            
            
               Il-Libanu u l-UE għandhom l-għan ukoll li jsaħħu r-relazzjoni kummerċjali ta’ bejniethom. Għal dan il-għan, il-Libanu u l-UE se jistabbilixxu u jlaqqgħu b’mod regolari grupp ta’ ħidma konġunt sabiex jiffaċilitaw aktar il-kummerċ u jnaqqsu l-ostakoli nontariffarji eżistenti għall-prodotti u s-servizzi. Dan il-grupp ta’ ħidma se jibda jiltaqa’ kemm jista’ jkun malajr. 
            
         
         
            
               Hemm interess reċiproku li tissaħħaħ ir-relazzjoni kummerċjali billi tiżdied il-kompetittività tal-prodotti industrijali, is-settur tas-servizzi, u s-settur agrikolu u agroalimentari, inkluż billi jittejbu l-istandards tal-kwalità tal-prodotti agrikoli Libaniżi, filwaqt li jiġi integrat il-kunċett ta’ konsum u produzzjoni sostenibbli. 
            
            
               Il-ħidma f’dan il-qasam se tgħin ukoll sabiex jiġi mitigat l-impatt tal-kriżi Sirjana fuq il-kummerċ, kif ukoll tgħin sabiex jiġi promoss l-investiment f’setturi li jirrikjedu ħafna ħaddiema, bħall-agrikoltura u l-industrija. L-opportunitajiet ipprovduti mill-Ftehim ta’ Assoċjazzjoni għandhom jiġu ottimizzati bir-reqqa sabiex jiġu assigurati l-benefiċċji għaż-żewġ naħat, u se jsiru sforzi sabiex jiġi faċilitat aktar l-aċċess għas-suq għall-prodotti Libaniżi fl-UE u fi swieq oħra. Se tiġi stabbilita kooperazzjoni u assistenza teknika mtejba dwar l-istandards sanitarji u fitosanitarji, inkluż f’kooperazzjoni mas-settur privat Libaniż, sabiex dawn il-kwistjonijiet jiġu indirizzati b’mod adegwat. B’dan il-mod, il-Libanu jista’ jżid l-esportazzjoni tal-prodotti agrikoli u jimmassimizza l-benefiċċji mill-opportunitajiet eżistenti ta’ aċċess għas-suq, li jinkludi l-użu sħiħ tal-kwoti tariffarji (TRQs) agrikoli fil-Ftehim ta’ Assoċjazzjoni. 
            
            
               L-UE se tkompli tinkoraġġixxi u tappoġġa lil-Libanu lejn sħubija fl-Organizzazzjoni Internazzjonali tal-Kummerċ (WTO) kif ukoll għal parteċipazzjoni ta’ benefiċċju fil-Ftehim ta’ Agadir.
            
            
            
               e.Is-sigurtà tal-enerġija, l-azzjoni klimatika u l-konservazzjoni tar-riżorsi naturali:
            
            
               Attenzjoni akbar għall-ambjent permezz tal-effiċjenza enerġetika, l-enerġija rinnovabbli, l-immaniġġjar tal-iskart, l-immaniġġjar tal-ilma u l-konservazzjoni tar-riżorsi naturali, tista’ żżid il-potenzjal turistiku tal-pajjiż, tipproteġi l-ġid nazzjonali u tnaqqas l-esponiment tal-popolazzjoni għall-mard u l-perikli għas-saħħa. Il-kooperazzjoni u s-sħubijiet fir-riċerka u l-innovazzjoni jista’ jkollhom rwol ewlieni f’dawn l-oqsma kollha, billi jsaħħu l-potenzjal għal ġestjoni integrata u effiċjenti tar-riżorsi naturali permezz ta’ approċċ nexus. 
            
            
               Iż-żewġ partijiet għandhom l-għan li jirrealizzaw il-potenzjal tal-kooperazzjoni fl-enerġija. Djalogu dwar l-Enerġija jista’ joffri l-mezz sabiex tiżdied il-kooperazzjoni dwar l-enerġija, inkluż fl-esplorazzjoni u fl-isfruttament tas-settur taż-żejt u tal-gass u l-opportunitajiet offshore relatati. Wara l-Ftehim ta’ Pariġi adottat taħt il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC), l-UE u l-Libanu se jesploraw kooperazzjoni mtejba dwar l-implimentazzjoni tal-Kontribuzzjoni Indikattiva Determinata b’mod Nazzjonali tal-Libanu. Jista’ jiġi esplorat tpartit tad-dejn għan-natura bil-għan li jitnaqqas il-piż tad-dejn pubbliku u titjieb il-konservazzjoni tar-riżorsi naturali.
            
            
            
               4.Il-migrazzjoni u l-mobilità:
            
            
            
               Il-Libanu u l-UE qegħdin jinnegozjaw dikjarazzjoni konġunta sabiex iniedu s-Sħubija tagħhom għall-Mobilità li nbdiet bid-Djalogu dwar il-Migrazzjoni, il-Mobilità u s-Sigurtà, u ż-żewġ partijiet se jaqblu wkoll dwar anness li jiddettalja azzjonijiet konkreti ta’ prijorità li jaqdu l-għanijiet tas-Sħubija ġdida għall-Mobilità.
            
            
               Iż-żewġ naħat se jfittxu li jsaħħu l-kooperazzjoni tagħhom dwar il-migrazzjoni u l-mobilità permezz tas-Sħubija għall-Mobilità Libanu-UE li tikkostitwixxi qafas fit-tul sabiex tiġi rinforzata l-kapaċità tal-Libanu sabiex jimmaniġġja l-migrazzjoni kemm regolari kif ukoll irregolari, filwaqt li jqis l-interessi tiegħu bħala pajjiż ospitanti u jqis il-kuntest speċifiku u r-riżorsi skarsi tiegħu u l-piż tqil li ilu jġorr mill-bidu tal-kriżi Sirjana. 
            
            
               Il-Libanu u l-UE għandhom l-għan li jmexxu ’l quddiem il-kooperazzjoni fuq firxa wiesgħa ta’ kwistjonijiet bil-fehim li l-migrazzjoni u l-mobilità jeħtieġ li jiġu indirizzati b’mod komprensiv u li kull objettiv tas-Sħubija għall-Mobilità għandu jiġi segwit bl-istess ħeġġa. L-implimentazzjoni sħiħa u effettiva tagħha se tkun fundamentali għall-kooperazzjoni bejn il-Libanu u l-UE f’dan il-qasam. Dan jinkludi fost l-oħrajn it-titjib tal-mobilità mmaniġġjata tajjeb taċ-ċittadini Libaniżi u tal-UE bejn it-territorji taż-żewġ naħat, iż-żieda tal-kapaċità ta’ ġestjoni tal-flussi tal-migrazzjoni, it-tisħiħ tal-kapaċità ta’ ġestjoni tal-fruntieri, iż-żieda tad-djalogu dwar kwistjonijiet relatati mal-protezzjoni internazzjonali fejn jiġu diskussi interessi reċiproċi, u, fuq kollox, li jiġi assigurat li r-rabta bejn il-migrazzjoni u l-iżvilupp tiġi msaħħa aktar u tirrendi riżultati viżibbli għall-popolazzjoni tal-Libanu.
            
            
            
               5.Mekkaniżmi għad-djalogu u l-koordinazzjoni reċiproka: 
            
            
               Il-qafas ġenerali għall-kooperazzjoni bejn il-Libanu u l-UE huwa l-Ftehim ta’ Assoċjazzjoni, li daħal fis-seħħ fl-2006. Huwa se jkun importanti sabiex jirrazzjonalizza u jtejjeb l-implimentazzjoni tal-Ftehim ta’ Assoċjazzjoni li jinkludi rikonsiderazzjoni bir-reqqa tad-djalogu u tas-sottokumitati li jsiru. Il-ġabra flimkien tas-sottokumitati f’numru iżgħar ta’ laqgħat tematiċi se tippermetti l-avvanzar tal-kooperazzjoni fl-oqsma ta’ prijorità. Fl-istess ħin, jistgħu jiġu organizzati wkoll formati aktar wiesgħa li jinkludu s-soċjetà ċivili u atturi mhux tal-istat. 
            
            
               Fl-istess ħin, iż-żewġ partijiet huma lesti li japprofondixxu d-djalogu politiku fosthom permezz ta’ involviment akbar u aħjar fl-isfera tal-politika barranija. Se jiġu esplorati l-modalitajiet sabiex jiżdied il-livell ta’ kooperazzjoni u konsultazzjoni mal-Ministeru Libaniż tal-Affarijiet Barranin u l-Emigranti (punt fokali għall-PEV), b’kont meħud tal-pożizzjoni ta’ appoġġ bi prinċipju tal-UE għas-sovranità, l-integrità territorjali, il-pluraliżmu u l-istabilità inklużiva tal-Libanu.
            
            
               Iż-żewġ naħat se jistabbilixxu mekkaniżmu ta’ koordinazzjoni sabiex jirrevedu u jimmonitorjaw b’mod regolari l-implimentazzjoni tal-prijoritajiet tas-sħubija u tal-patt bil-għan li jassiguraw is-sjieda konġunta, it-trasparenza u l-implimentazzjoni għall-benefiċċju reċiproku.
                     
            
            
               PATT UE-LIBANU 
            
            
               Anness tal-Prijoritajiet tas-Sħubija
            
         
         
            
               Introduzzjoni
            
            
               Fid-dawl tal-Politika Ewropea tal-Viċinat (PEV) riveduta u kif imħabbar fil-Konferenza ta’ Londra "Appoġġ lis-Sirja u r-Reġjun” ta’ Frar 2016, l-UE qiegħda tipproponi pakkett ta’ appoġġ komprensiv li jgħaqqad flimkien elementi differenti ta’ politika fi ħdan il-kompetenzi tal-UE. Dan id-dokument jippreżenta xi azzjonijiet maqbula b’mod reċiproku li ż-żewġ naħat beħsiebhom jimplimentaw in bona fede u mingħajr preġudizzju għall-oqfsa legali tagħhom. Kwalunkwe miżura mwettqa fl-ambitu ta’ dan il-Patt mhix se tkun ta’ detriment għall-poplu Libaniż u se tkun f’konformità mal-Kostituzzjoni Libaniża, il-liġijiet u r-regolamenti Libaniżi.
            
            
               Il-Patt UE-Libanu, iggwidat mill-Prijoritajiet tas-Sħubija, se jiddefinixxi l-azzjonijiet ta’ prijorità sabiex jappoġġaw l-istabbilizzazzjoni tal-pajjiż. L-azzjonijiet ta’ prijorità se jibnu fuq il-prijoritajiet identifikati mill-Gvern tal-Libanu, inkluż fid-dikjarazzjoni ta’ intenzjoni tiegħu li ppreżenta fil-Konferenza ta’ Londra kif ukoll fil-Pjan ta’ Rispons għall-Kriżi fil-Libanu (LCRP). Fuq kollox, il-Patt UE-Libanu se jsaħħaħ il-kooperazzjoni reċiproka bejn il-Gvern tal-Libanu u l-UE matul il-perjodu 2016-2020. Il-mekkaniżmu għall-valutazzjoni tal-progress fl-implimentazzjoni tal-Patt se jutilizza fost l-oħrajn id-djalogi politiċi fi ħdan il-qafas ġenerali tal-Ftehim ta’ Assoċjazzjoni UE-Libanu.
            
            
               L-azzjonijiet prijoritarji tal-Patt se jiġu ffinanzjati permezz tal-fondi addizzjonali tal-UE mwiegħda lil-Libanu fil-Konferenza ta’ Londra, inkluż mill-anqas EUR 400 miljun li għandhom jiġu allokati fl-2016 u fl-2017 u fondi addizzjonali li l-UE tista’ tagħmel disponibbli fis-snin li jifdal mill-qafas ta' żmien ta’ dan id-dokument. Dawn ir-riżorsi finanzjarji se jiffinanzjaw programmi implimentati ma’ sħab bħal awtoritajiet tal-istat, unjonijiet ta’ muniċipalitajiet, muniċipalitajiet, aġenziji tal-Istati Membri tal-UE, organizzazzjonijiet mhux governattivi u organizzazzjonijiet internazzjonali. L-appoġġ kemm għall-Istat kif ukoll għas-settur privat jista’ jiġi pprovdut ukoll permezz tat-taħlit ta’ għotjiet tal-UE ma’ self ipprovdut minn istituzzjonijiet finanzjarji Ewropej u tal-Istati Membri, fejn ikun xieraq, bi sħubija ma’ istituzzjonijiet finanzjarji internazzjonali oħra, sabiex jitnaqqas ir-riskju u l-kundizzjonijiet tas-self isiru aktar attraenti. 
            
            
               L-għanijiet ewlenin tal-Patt UE-Libanu huma kemm li jiġi pprovdut ambjent xieraq u sigur għar-refuġjati
                  3
                u l-persuni spostati mis-Sirja, matul is-soġġorn temporanju tagħhom fil-Libanu, kif ukoll li jiġi pprovdut ambjent vantaġġuż għal-Libanu, għall-komunitajiet ospitanti u għall-gruppi vulnerabbli. Dan se jippermetti li l-ħtiġijiet, inklużi l-ħtiġijiet umanitarji, jiġu indirizzati b’mod effettiv, dinjituż u ġust. Dan l-approċċ irid isir fil-kuntest aktar wiesa’ taż-żieda tar-reżiljenza tal-ekonomija nazzjonali Libaniża, l-infrastrutturi u l-investimenti fi proġetti li joħolqu l-impjiegi. 
            
            
               L-UE timpenja ruħha li tallinja l-intervent tagħha mal-approċċ wiesa’ hawn fuq imsemmi u li tkun partikolarment attenta għall-ħtiġijiet ta’ żvilupp tal-Libanu u fejn ikun meħtieġ li żżid l-assistenza umanitarja. Abbażi ta’ dan l-approċċ, u bil-għan li jħaffef is-soġġorn temporanju fil-Libanu, taċ-ċittadini Sirjani li ħarbu mill-gwerra fis-Sirja, il-Libanu jimpenja ruħu li jkompli jfittex, f’konformità mal-liġijiet Libaniżi, modi sabiex jiffaċilita s-simplifikazzjoni tar-regolamenti li jirregolaw is-soġġorn tagħhom, inkluż l-eżenzjoni perjodika mit-tariffi tar-residenza u s-simplifikazzjoni tar-rekwiżiti dokumentarji bħall-“wegħda li ma jaħdmux”, bil-għan li jiffaċilita l-aċċess ikkontrollat tagħhom għas-suq tax-xogħol f’setturi fejn ma jkunux f’kompetizzjoni diretta mal-Libaniżi, bħall-agrikoltura, il-kostruzzjoni u setturi oħra li jirrikjedu ħafna ħaddiema.
            
            
               F’dan ir-rigward, il-Libanu, appoġġat mill-UNHCR, għandu l-għan li jieħu s-sjieda amministrattiva sħiħa tar-rispons għall-kriżi Sirjana sabiex jassigura qafas ta’ ġestjoni effiċjenti u trasparenti li jqis ukoll li d-determinazzjoni u r-reġistrazzjoni  tal-istatus huma r-responsabbiltajiet primarji tal-pajjiż ospitanti f’kooperazzjoni mal-aġenziji rilevanti tan-NU.
            
            
               Dan il-Patt se jiġi implimentat f’koordinazzjoni regolari mill-qrib bejn iż-żewġ naħat skont il-mekkaniżmu ta’ koordinazzjoni deskritt fil-Prijoritajiet tas-Sħubija.
            
            
                     
                        1. Tisħiħ tal-Istabilità: 
                     
                     
                        Is-Sigurtà u l-Ġlieda Kontra t-Terroriżmu  
                     
                     
                  
               
                     
                        Impenji tal-UE
                     
                  
                  
                     
                        Impenji tal-Libanu
                     
                  
               
                     
                        a)Tappoġġa attivament l-implimentazzjoni tal-pjan direzzjonali kontra t-terroriżmu permezz ta’ assistenza teknika u appoġġ finanzjarju u mhux finanzjarju. 
                     
                     
                        b)Tipprovdi assistenza teknika u appoġġ finanzjarju fil-ġlieda kontra l-attivitajiet kriminali, inkluża l-ġlieda kontra d-dħul klandestin u t-traffikar ta’ persuni, drogi u armi tan-nar.
                     
                     
                        c)Tirrinforza l-Ġestjoni Integrata tal-Fruntieri billi tappoġġja lill-erba’ aġenziji tal-fruntieri.
                     
                     
                        d)Appoġġ għall-ġlieda kontra l-ħasil tal-flus u l-finanzjament tat-terroriżmu.
                     
                     
                        e)Tappoġġja l-prevenzjoni tal-kunflitti u l-medjazzjoni kif ukoll l-interventi mmirati sabiex jiġġieldu l-estremiżmu vjolenti u t-tixrid tat-tensjonijiet.
                     
                     
                        f)Tintensifika l-kooperazzjoni u l-appoġġ dwar is-sigurtà u s-sikurezza fl-avjazzjoni.
                     
                     
                     
                  
                  
                     
                        I.Ittejjeb il-koordinazzjoni tas-servizzi tas-sigurtà, inklużi l-aġenziji responsabbli għall-ġestjoni tal-fruntieri.
                     
                     
                        II.Jappoġġa l-attivitajiet operattivi tal-Kumitat Interministerjali Kontra t-Terroriżmu li ġie stabbilit fis-26/5/2016.
                     
                     
                     
                        III.Ifassal u jimplimenta strateġija integrata komprensiva kontra t-terroriżmu f’konformità mar-riżoluzzjonijiet rilevanti tal-Kunsill tas-Sigurtà tan-NU.
                     
                     
                        IV.Jaqbel dwar strateġija għall-Ġestjoni Integrata tal-Fruntieri (IBM), inkluża koordinazzjoni akbar tal-aġenziji tas-sigurtà Libaniżi u kooperazzjoni fi ħdan il-programmi rilevanti tal-UE. 
                     
                     
                        V.Jintensifika l-kooperazzjoni dwar is-sigurtà u s-sikurezza fl-avjazzjoni.
                     
                     
                  
               
            
                     
                        2. Il-Governanza u l-Istat tad-Dritt
                     
                     
                  
               
                     
                        a)Issaħħaħ il-funzjonijiet demokratiċi ewlenin (jiġifieri s-sistema elettorali, is-sorveljanza parlamentari, il-koordinazzjoni istituzzjonali, il-korpi kontra l-korruzzjoni).
                     
                     
                        a)Tappoġġa l-modernizzazzjoni tas-sistema tal-ġustizzja, fosthom billi jittejjeb l-aċċess għall-ġustizzja, tiġi stabbilita sistema ġudizzjarja indipendenti u li taħdem, u tissaħħaħ il-kapaċità tal-atturi fil-ġustizzja kriminali, fosthom permezz tal-bini tal-kapaċità istituzzjonali sabiex tkun assigurata l-konformità mal-obbligi internazzjonali dwar id-drittijiet tal-bniedem.
                     
                     
                        b)Iżżid l-appoġġ għall-awtoritajiet lokali permezz ta’ programmi ta’ żvilupp f’reġjuni ta’ prijorità li għandhom jiġu determinati f’koordinazzjoni mal-awtoritajiet Libaniżi.
                     
                     
                        c) Tipprovdi appoġġ lis-soċjetà ċivili billi tiffinanzja inizjattivi tal-NGOs, skont il-leġislazzjoni Libaniża, għal proġetti ffukati f'oqsma ta’ żvilupp soċjali, kulturali u ekonomiku, il-promozzjoni tad-drittijiet tal-bniedem, id-demokrazija u l-prinċipji tal-governanza tajba.
                     
                     
                        d)Tipprovdi appoġġ finanzjarju u tekniku għall-bini ta’ kapaċità istituzzjonali fi ħdan il-qafas tal-istrateġija dwar ir-riforma amministrattiva tal-Libanu.
                     
                  
                  
                     
                        I.Jaħdem sabiex titnaqqas id-detenzjoni ta’ qabel il-proċess u jtejjeb il-ġestjoni tal-ħabsijiet.
                     
                     
                        II.Jippromwovi l-parteċipazzjoni tas-soċjetà ċivili fit-teħid pubbliku ta’ deċiżjonijiet
                     
                     
                        III.Isaħħaħ l-istrutturi tal-governanza lokali billi:
                     
                     
                        a.Jalloka r-riżorsi finanzjarji neċessarji lill-muniċipalitajiet kif previst mil-liġijiet applikabbli.
                     
                     
                     
                        b.Iżid il-parteċipazzjoni tal-Awtoritajiet Lokali u tal-Unjonijiet tal-Muniċipalitajiet fl-għoti ta’ pariri dwar il-ħtiġijiet tal-komunità u l-lakuni fis-servizzi.
                     
                     
                     
                        IV.Jiżviluppa Ċentri ta’ Żvilupp Soċjali (SDCs) mal-ħaddiema, il-fornituri ta’ servizz u sħubijiet bejn l-NGOs u l-gvern, inkluża l-identifikazzjoni bikrija tat-tfal f’riskju.
                     
                  
               
            
                     
                     
                        3. Promozzjoni tat-Tkabbir u tal-Opportunitajiet ta’ Impjieg
                     
                     
                  
               
                     
                        Impenji tal-UE
                     
                  
                  
                     
                        Impenji tal-Libanu
                     
                  
               
                     
                        a)Iżżid l-appoġġ għall-iżvilupp tas-settur privat, billi tiffoka fuq is-setturi b’effetti multiplikaturi ogħla għall-impjiegi, fosthom billi titrawwem kultura ta’ intraprenditorija u innovazzjoni.
                     
                     
                        b)Iżżid il-kooperazzjoni u l-assistenza teknika dwar l-Istandards Sanitarji u Fitosanitarji kif ukoll dwar l-istandards tal-kwalità u l-kummerċjalizzazzjoni.
                     
                     
                        c)Iżżid il-kooperazzjoni u tipprovdi assistenza biex tgħin lis-settur privat jieħu vantaġġ mill-aċċess eżistenti għas-suq tal-UE, fosthom billi tittejjeb il-kompetittività internazzjonali tal-prodotti u l-produtturi Libaniżi, u tuża l-marġini ta’ manuvra disponibbli sabiex ittejjeb l-aċċess għas-suq tal-UE għall-prodotti Libaniżi. Għal dan il-għan, l-UE se tieħu sehem fil-grupp ta’ ħidma konġunt sabiex tiffaċilita aktar il-kummerċ u tnaqqas l-ostakoli nontariffarji eżistenti għall-prodotti u s-servizzi
                     
                     
                        d)Tappoġġa lil-Libanu lejn il-mira tas-sħubija fl-Organizzazzjoni Dinjija tal-Kummerċ (WTO).
                     
                     
                        e)Tipprovdi l-assistenza teknika u l-bini ta’ kapaċità rilevanti lil-Libanu sabiex ikompli jiżviluppa s-settur tas-servizzi tiegħu (servizzi finanzjarji, industriji kreattivi, moda, industriji awdjoviżivi, IT u telekomunikazzjonijiet) f’konformità mal-prijoritajiet tal-pajjiż. 
                     
                     
                        f)Tappoġġja lil-Libanu biex jieħu vantaġġ mill-adeżjoni tiegħu fil-Ftehim ta’ Agadir.
                     
                     
                        g)Fil-kuntest tal-proċess li għaddej tal-Libanu għall-adeżjoni fil-Bank Ewropew għar-Rikostruzzjoni u l-Iżvilupp (BERŻ), tappoġġa deċiżjoni biex tagħmel lil-Libanu pajjiż sħiħ ta’ operazzjonijiet. Tappoġġa wkoll żieda fl-operazzjonijiet ta’ self tal-Bank Ewropew tal-Investiment (BEI) fil-Libanu, skont il-mandat tas-self estern tiegħu. Tiffaċilita l-ħidma ma’ istituzzjonijiet finanzjarji internazzjonali oħra (IFI), sabiex tappoġġa l-finanzjament konċessjonarju għall-investimenti fl-infrastruttura u tgħin sabiex tinħoloq klima li fiha l-ispejjeż tas-self jistgħu jitbaxxew.
                     
                     
                        h)Iżżid l-appoġġ finanzjarju u mhux finanzjarju għat-tranżizzjoni lejn enerġija rinnovabbli, inkluż għall-faċilitajiet, il-bini ta’ kapaċità u r-riċerka u l-innovazzjoni, kif ukoll miżuri għall-iffrankar tal-enerġija fil-livell tal-muniċipalitajiet u l-unjonijiet tal-muniċipalitajiet.
                     
                     
                        i)Tesplora opportunitajiet għal kooperazzjoni akbar dwar l-enerġija u qsim ta’ kompetenza teknika, kif ikun xieraq, inkluż fis-settur taż-żejt u tal-gass.
                     
                  
                  
                     
                        I.Jieħu miżuri sabiex isaħħaħ il-kapaċitajiet legali, regolatorji, istituzzjonali u amministrattivi għal infrastruttura ta’ kwalità u jtejjeb il-klima tan-negozju u tal-investiment, u jindirizza l-iżbilanċi makroekonomiċi u l-vulnerabbiltajiet fiskali tal-Libanu bir-riformi neċessarji.
                     
                     
                        II.Isaħħaħ il-kapaċitajiet ta’ tfassil ta’ politika u ta’ Ġestjoni tal-Finanzi Pubbliċi fl-istituzzjonijiet pubbliċi fuq livell ċentrali u lokali.
                     
                     
                        III.Adozzjoni ta’ politika għall-promozzjoni tal-esportazzjoni.
                     
                     
                        IV.Jagħmel negozjati għall-adeżjoni futura tal-Libanu fid-WTO.
                     
                     
                        V.Jidentifika l-isfidi għall-kummerċ fis-servizzi u jindirizzahom.
                     
                     
                        VI. Jipparteċipa attivament fil-ħidma tas-segretarjat tal-Ftehim ta’ Agadir.
                     
                     
                        VII.Fejn ikun xieraq, jaħdem mal-IFIs rilevanti sabiex jibbenefika minn finanzjament konċessjonarju. 
                     
                     
                        VIII. Ifassal u jimplimenta strateġija għas-settur tal-enerġija, b’kont meħud tal-impenji eżistenti fis-settur tal-enerġija, stabbiliti fid-"Dokument ta’ Politika dwar is-Settur tal-Elettriku tal-2010". B’mod partikolari, jirrieżamina l-iskema preżenti tat-tariffi, jindirizza r-rati baxxi ta’ ġbir u l-ispejjeż għoljin tal-produzzjoni u jespandi l-kapaċità tal-ġenerazzjoni tal-enerġija.
                     
                  
               
            
                     
                        j)Tesplora programmi ġodda ta’ Edukazzjoni u Taħriġ Tekniku u Vokazzjonali (TVET)/SME bil-għan li jinħolqu impjiegi, b’mod partikolari għaż-żgħażagħ u gruppi vulnerabbli, kemm Libaniżi kif ukoll Sirjani. 
                     
                     
                        k)Iżżid l-appoġġ għall-pjan “Reaching All Children with Education (RACE)”.
                     
                     
                     
                        l)Tkompli tappoġġa l-aċċess għall-iskejjel u l-kwalità, kif ukoll l-edukazzjoni mhux formali.
                     
                     
                     
                        m)Tappoġġa l-Pjan Nazzjonali għall-Ħarsien tat-Tfal u n-Nisa fil-Libanu kif ukoll il-Persuni b’Diżabilità. 
                     
                     
                        n)Tappoġġa programm komprensiv għat-tisħiħ tal-pożizzjoni taż-Żgħażagħ u n-Nisa.
                     
                     
                        o)Tappoġġa lill-Gvern tal-Libanu fit-tweġiba tiegħu għall-kriżi umanitarja preżenti. Iżżid l-appoġġ għal-Libaniżi u r-refuġjati l-aktar vulnerabbli.
                     
                     
                     
                        p)Tibni l-kapaċitajiet tal-organizzazzjonijiet Libaniżi tas-soċjetà ċivili u dawk ibbażati fuq l-komunità, b’mod partikolari fil-ħidma tagħhom b’appoġġ għall-popolazzjonijiet vulnerabbli kollha fil-Libanu. 
                     
                     
                     
                        q)Tiffaċilita l-aċċess għar-refuġjati Sirjani u Palestinjani eliġibbli u għal-Libaniżi mill-komunitajiet ospitanti għall-programmi tal-UE li jindirizzaw l-edukazzjoni ogħla u r-riċerka.
                     
                     
                  
                  
                     
                        IX.Ilesti l-akkreditazzjoni tal-programmi taċ-Ċentri ta’ Taħriġ eżistenti u jimplimenta pjan ta’ azzjoni dwar l-Edukazzjoni u t-Taħriġ Tekniku u Vokazzjonali (TVET),
                     
                     
                        X.Jassigura li t-tfal vulnerabbli jkunu jistgħu jaċċessaw ambjent ta’ tagħlim ta’ kwalità, li jinkludi ż-żieda tal-kapaċità ta’ assorbiment tal-edukazzjoni u tal-kopertura ġeografika relatata.
                     
                     
                     
                        XI.Jassigura li s-Sistema ta’ Ġestjoni tal-Informazzjoni tal-Iskejjel iffinanzjata mill-UE ssir kompletament operattiva.
                     
                     
                     
                        XII.Jiffinalizza l-politika għall-edukazzjoni mhux formali li għandha l-għan li tgħaqqad l-edukazzjoni formali u dik mhux formali abbażi tal-programm ta’ tagħlim aċċellerat preżenti.
                     
                     
                        XIII.Itejjeb il-protezzjoni tat-tfal u l-mekkaniżmi ta’ riferiment.
                     
                     
                        XIV.F’konformità mal-leġislazzjoni Libaniża, jiffaċilita r-reġistrazzjoni tal-NGOs internazzjonali fil-Libanu, kif ukoll japproprja l-ħruġ ta’ viżi għal xogħol u għal residenza għall-persunal tal-NGOs internazzjonali kif ikun xieraq.
                     
                     
                  
               
            
                     
                     
                        r)Issaħħaħ in-netwerk taċ-Ċentri ta’ Kura tas-Saħħa Primarja bi sħubija ma’ NGOs Libaniżi u Internazzjonali.
                     
                     
                        s)Tippromwovi l-aċċess għall-kura tas-saħħa primarja u sekondarja għall-persuni vulnerabbli kemm Libaniżi kif ukoll Sirjani.
                     
                     
                         
                     
                  
                  
                     
                        XV.Ikompli jiżviluppa u jikkonsolida s-sistema tas-saħħa pubblika b’mod sostenibbli.
                     
                     
                     
                        XVI.F’konformità mal-leġislazzjoni Libaniża, jippromwovi servizzi tas-saħħa għal kulħadd.
                     
                     
                        XVII.Jippromwovi l-aċċess immedjat ta’ każijiet ta’ salvataġġ tal-ħajja għall-isptarijiet u jtejjeb il-kontroll tal-kwalità fl-isptarijiet.
                     
                     
                     
                        XVIII.Jippromwovi t-trattament indaqs fl-aċċess għal mediċini essenzjali, bil-kundizzjoni li jkun disponibbli finanzjament mid-donaturi.
                     
                     
                  
               
                     
                        t)Finanzjament għall-attivitajiet ta’ Ilma, Sanitazzjoni u Iġjene (WASH).
                     
                     
                        u)L-infrastrutturi tal-Ilma u tal-Ilma Mormi se jiġu ffinanzjati permezz tal-assistenza bilaterali u permezz ta’ finanzjament imħallat (assistenza msieħba ma’ self).
                     
                     
                        v)L-appoġġ għall-infrastrutturi għall-aktar żoni żvantaġġati jiġi kkunsidrat abbażi tal-prijoritajiet definiti mill-Gvern tal-Libanu.
                     
                     
                  
                  
                     
                        XIX.Jintegra l-investimenti fl-infrastruttura fil-Master Plans (eżistenti u/jew li qed jiġu ppreparati).
                     
                     
                     
                        XX.Ineħħi l-ostakoli eżistenti u jibni fuq il-prattiċi tajba misluta minn proġetti ta’ suċċess fil-ġestjoni tal-Ilma/Skart.
                     
                     
                     
                        XXI.Tisħiħ tal-istituzzjonijiet responsabbli mill-Enerġija u l-Ilma.
                     
                     
                     
                        XXII.Jagħmel ħiltu biex jimplimenta l-Kodiċi tal-Ilma, u jappoġġa riforma sostenibbli tat-tariffi.
                     
                     
                  
               
            
                     
                        3. Il-migrazzjoni u l-Mobilità
                     
                     
                  
               
                     
                        Objettivi reċiproċi UE – Libanu
                     
                  
               
                     
                     
                        Ladarba jiġu maqbula, l-UE u l-Libanu se jimplimentaw b’mod sħiħ l-impenji politiċi reċiproċi tas-Sħubija għall-Mobilità wara l-adozzjoni tagħha u l-azzjonijiet kollha fl-Anness relatat, f’konformità mal-prijoritajiet li ġejjin identifikati fihom: 
                     
                     
                     
                        Promozzjoni u faċilitar ta’ migrazzjoni legali u mobilità mmaniġġjati sewwa
                     
                     
                     
                        Tisħiħ tal-kapaċità tal-awtoritajiet Libaniżi rilevanti sabiex jimmaniġġjaw il-fruntieri u jipprevjenu l-migrazzjoni irregolari
                     
                     
                     
                        Tisħiħ tar-rabta bejn il-migrazzjoni u l-iżvilupp
                     
                     
                     
                        Tisħiħ tad-djalogu u l-kooperazzjoni dwar kwistjonijiet relatati mar-refuġjati, li jippermettu diskussjoni profonda dwar it-tħassib.
                     
                     
                     
                  
               
         
         
            
                  
                     (1)
                  L-impatt tal-kriżi fis-Sirja fuq il-Libanu, inklużi r-refuġjati, ġie nnotat u vvalutat mill-Bank Dinji fil-konferenza tat-13 ta’ Jannar 2016 li jiswa aktar minn 5,6 biljun USD għall-2015, bi spiża kumulattiva ta’ aktar minn 13,1 biljun USD għall-perjodu 2012-2015.
               
               
                  
                     (2)
                  Xejn f’dan id-dokument ma huwa ta’ preġudizzju għall-pożizzjoni tal-Libanu li jqis iċ-ċittadini Sirjani li ħarbu mis-Sirja mill-2011 ’l hawn bħala persuni spostati, jew għall-għan strateġiku tal-Libanu li jaħdem sabiex inaqqas in-numri tagħhom, b’mod prinċipali bil-għan li jikseb ir-ritorn sħiħ u sigur tagħhom lejn is-Sirja mingħajr ma jirrikorri għar-refoulement.